## José Antonio Rovira: “La circumstància específica en l’admissió d’alumnat només suposa un punt mentres que les rendes baixes, famílies nombroses o monoparentals han augmentat fins als 7 punts”

*** En paraules del conseller d’Educació, “els centres tenen llibertat, les variables són múltiples i poden triar el que consideren i fins i tot no aplicar-ho”
* La Direcció General de Centres Docents està treballant juntament amb la Inspecció Educativa en la corresponent supervisió i actualització de les circumstàncies específiques**

El conseller d’Educació, Universitats i Ocupació, José Antonio Rovira, ha explicat que la circumstància específica en l’admissió d’alumnat “només suposa un punt, mentres que altres circumstàncies com les rendes baixes, les famílies nombroses o monoparentals han augmentat fins als 7 punts”.

Rovira ha recordat que els centres poden triar el punt específic en el procés d’admissió per al curs 24-25 d’entre 22 criteris proposats. “Els centres tenen llibertat, les variables són múltiples i poden triar el que consideren, i fins i tot no aplicar cap de les possibilitats. En els centres públics la decisió correspon al Consell Escolar i en la concertada és el titular del centre, oït el Consell Escolar”, ha assenyalat.

Així, el conseller ha recordat que hi ha nombroses opcions per al punt específic que van des de la renda familiar, la condició d’exalumne o sol·licitar el centre com a primera opció, que els pares o tutors legals siguen treballadors del centre docent o la concurrència de discapacitat en l’alumnat.

“S’està parlant d’un criteri que només suposa 1 punt, quan este Consell ha afavorit l’augment de punts en qüestions essencials, com les rendes baixes, passant de 3,5 punts a 7. Per a l’anterior Consell no era un criteri bàsic, però considerem que és prioritari, tal com arreplega la llei orgànica”, ha manifestat.

Així mateix, ha explicat que també s’ha incrementat la puntuació per renda valenciana d’inclusió de 4 a 7 punts, les famílies monoparentals han passat de 5 a 7 punts i s’ha inclòs per primera vegada a l’alumnat nascut en part múltiple. I s’han introduït novetats en els punts d’admissió com la simultaneïtat amb ensenyaments professionals de música o de dansa, la condició d’esportista d’elit, d’alt nivell o d’alt rendiment, que suposa 2 punts.

El titular d’Educació ha explicat, així mateix, que el decret d’admissió en el qual s’inclou el districte únic com a novetat per al pròxim curs ha superat els informes de l’Advocacia i del Consell Jurídic Consultiu. A més, i atés que no es formalitzarà fins que finalitze el termini de baremació, la Direcció General de Centres Docents està treballant juntament amb la Inspecció Educativa en la corresponent supervisió i actualització de les circumstàncies específiques.

Fecha: 06/06/2024